চিংড়িহাটায় মেট্রো রেলের কাজে বাধা, প্রশাসনের অনুমতি না পাওয়ায় স্থগিত রাস্তা বন্ধের পরিকল্পনা

কলকাতা: চিংড়িহাটা (Chingrighata) অঞ্চলে মেট্রো রেলের (Metro Railways) কাজ ফের ধাক্কা খেল। আদালতের নির্দেশে আয়োজিত যৌথ বৈঠকে সিদ্ধান্ত হয়েছিল, পিলার তোলার কাজ দ্রুত শেষ করতে নভেম্বর মাসে শনি ও রবিবার দুই দিন রাস্তা বন্ধ করে কাজ করা হবে। কিন্তু আবেদনকারীর অভিযোগ, নির্ধারিত সিদ্ধান্ত সত্ত্বেও প্রশাসন এখনও সেই রাস্তা বন্ধের অনুমোদন দিচ্ছে না, ফলে কাজে বড়সড় ব্যাঘাত ঘটছে (District news)।

বুধবার হাইকোর্টে শুনানির সময়ে আবেদনকারীর পক্ষ থেকে জানানো হয়, বারবার বৈঠক ও সিদ্ধান্ত সত্ত্বেও প্রশাসন বিভিন্ন কারণ দেখিয়ে অনুমতি দিচ্ছে না। সাম্প্রতিকভাবে প্রশাসন জানিয়েছে, ইডেনে টেস্ট ম্যাচ ও কলকাতা ম্যারাথনের জন্য এই মুহূর্তে রাস্তা বন্ধ করার অনুমতি দেওয়া সম্ভব নয়। ফলে নভেম্বরের মধ্যেই কাজ শেষ করার প্রক্রিয়া কার্যত থমকে আছে।

আরও পড়ুন: কল্যাণীতে প্রথমবার বাড়ি বাড়ি পাইপ লাইনে রান্নার গ্যাস

এ বিষয়ে ভারপ্রাপ্ত প্রধান বিচারপতির নজর আকর্ষণ করা হলে বেঞ্চ জানায়, যদি আবেদনকারী মনে করেন যে নির্ধারিত সিদ্ধান্ত উপেক্ষা করে মেট্রোর কাজের অগ্রগতি ব্যাহত করা হচ্ছে, তবে তাঁদের লিখিতভাবে পৃথক আবেদন জমা দিতে হবে। এরপর আদালত বিষয়টি শুনানির জন্য গ্রহণ করবে। মেট্রো নির্মাণ বিলম্বিত হওয়ায় যাতায়াত ও যানজট দীর্ঘমেয়াদে আরও বাড়তে পারে বলে অনুমান করছেন বিশেষজ্ঞরা। পরবর্তী শুনানির দিকেই এখন নজর সংশ্লিষ্ট মহলের।